২০০৭ সাল থেকেই পাকিস্তানে বসে একাধিক জঙ্গি সংগঠন ও সরকারি এজেন্সি ২৬/১১ হামলার নকশা তৈরি করেছিল। আমেরিকার জেল থেকে ভারতের বিশেষ আদালতের কাছে এমন বিস্ফোরক জবানবন্দি দিলেন হামলার অন্যতম মূলচক্রী ডেভিড কোলম্যান হেডলি।
সোমবারের পরে মঙ্গলবারও ভিডিও কনফারন্সের মাধ্যমে ভারতের বিশেষ আদালতে নিজের জবানবন্দিতে হেডলি যা বলেছেন, তাতে পাকিস্তানের অস্বস্তি আরও বাড়তে বাধ্য। হামলার আগে রেইকি করার সময় গোয়েন্দা নজর এড়াতে মুম্বইতে হেডলির জন্য একটি ব্যবসা চালু করার পরিকল্পনা করা হয়। ২০০৬ সালে আইএসআই-কর্তা মেজর পাশা, লস্করের অন্যতম মাথা সাজিদ মির-সহ বেশ কয়েকজন পাকিস্তানে একটি বৈঠকে এই পরিকল্পনা করেন। মঙ্গলবার বিশেষ আদালতের বিচারকের সামনে মেজর পাশা এবং লস্কর জঙ্গি জাকিউর রহমান লকভির ছবিও শনাক্ত করেছে হেডলি।




হেডলি-বচন
১) ২০০৭ সালে মুম্বইয়ের তাজমহল হোটেলে আক্রমণের ছক
২) সে বছর হোটেলে প্রতিরক্ষা বিজ্ঞানীদের বৈঠকের সময় হামলার পরিকল্পনা
৩) পাক অধিকৃত কাশ্মীরে লস্করের বৈঠকে সিদ্ধান্ত, হামলা মুম্বইয়েই
৪) ‘রেকি’ সিদ্ধিবিনায়ক মন্দিরে
৫) নৌবাহিনীর বিমানঘাঁটি, মহারাষ্ট্র পুলিশের সদর দফতর সম্পর্কেও খোঁজখবর
৬) লস্কর-এ-তইবা, জৈশ-এ-মহম্মদ, হিজবুল মুজাহিদিনকে আইএসআইয়ের আর্থিক, সামরিক সহায়তা




পাকিস্তানের অস্বস্তি বাড়িয়ে বিশেষ সরকারি কৌঁসুলি উজ্জ্বল নিকমকে হেডলি আরও জানিয়েছে, ২০০৭ সালে যখন মুম্বই হামলার চূড়ান্ত ছক কষা হচ্ছে, সেই সময়ে পাক-অধিকৃত কাশ্মীরের মুজাফ্‌ফরাবাদে গিয়ে লস্কর-ই-তৈবার শীর্ষনেতৃত্বের সঙ্গেও দেখা করেন হেডলি। ২০০৬ সাল থেকে মুম্বইতে এসে বিভিন্ন গুরুত্বপুর্ণ জায়গা-সহ তাজমহল হোটেলের একাধিক ছবি এবং ভিডিও তুলে পাকিস্তানে পাঠায় হেডলি। একই সঙ্গে হোটেলের ঢোকা-বেরনোর পথও ভালভাবে বুঝে নেয় সে। চাঞ্চল্যকর বয়ানে তার আরও দাবি, প্রাথমিকভাবে সিদ্ধান্ত হয়েছিল, ওই হোটেলে সেনাবাহিনীর একটি গুরুত্বপুর্ণ সম্মেলন চলাকালীন হামলা চালানো হবে। হেডলির থেকে পাওয়া ছবি এবং ভিডিও কাজে লাগিয়ে নিখুঁতভাবে ২৬/১১-র জঙ্গি হামলা চালানো সম্ভব হয়েছিল বলে মনে করেন গোয়েন্দারা।
৫৬ বছর বয়সি হেডলির বয়ান অনুযায়ী, লস্কর প্রধান হাফিজ সইদ এবং ওই জঙ্গি সংগঠনের সশস্ত্র বাহিনীর মাথা জাকিউর রহমান লকভি ২৬/১১ হামলা নিয়ে পাক সেনাবাহিনীর সঙ্গে নিয়মিত আলোচনা করত। হেডলির এই স্বীকারোক্তির পরে স্বাভাবিকভাবেই ২৬/১১ হামলায় পাক যোগের আরও জোরালো প্রমাণ ভারতের হাতে এল।